
Az Európai Unió Erasmus+ támogatásával létrejött rövid, vegyes intenzív tanulmányi mobilitás (BIP) keretében 2026. április 13. és 17. között Szlovákiában, a Prešovi Egyetemen (University of Prešov) vettem részt egy szakmai programon, amelynek központi témája a neuromarketing és a neuromenedzsment volt. 
A képzés során különböző angol nyelvű előadásokon és workshopokon vettem részt. Elsősorban a neuromarketing alapjait sajátítottuk el, amely a marketingingerek (stimulusok) hatását vizsgálja a fogyasztók reakciói alapján. Ez magában foglalja a kognitív, affektív és szenzomotoros ingereket is. Megismertük azokat a mérési módszereket, amelyekkel az agy válaszreakcióit vizsgálják külső ingerek hatására, például neurológiai és pszichológiai eszközökkel. Ezek az eljárások lehetővé teszik, hogy a kutatási eredmények objektívebbek legyenek, mivel kevésbé befolyásolja őket a fogyasztók tudatos torzítása vagy válaszadási hajlandósága.
A neuromarketing kutatási területei közé tartozik a tudatalatti folyamatok vizsgálata, az érzelmi reakciók elemzése, a multiszenzoros hatások kutatása, valamint az érzelmi és kognitív tényezők összefüggéseinek feltárása. Emellett szerepet kapnak a neurolingvisztikai vizsgálatok, valamint a személyiségtípusokkal, életkorral és nemmel kapcsolatos kutatások is. A neurológiai mérések során olyan eszközöket alkalmaznak, mint az fMRI, az EEG, illetve a szemmozgás és egyéb biometrikus adatok vizsgálata. A pszichológiai módszerek közé tartozik az arckifejezések megfigyelése, a szemkövetés, valamint a szívverés és a légzés elemzése.
A gyakorlatban lehetőségünk volt a szemkövetés két különböző módszerének kipróbálására is. Az egyik esetben egy speciális szemüveget használtunk, amely egy telefonhoz volt csatlakoztatva, és kalibrálás után valós időben jelezte a tekintetünk fókuszpontját. A másik módszernél számítógép előtt ülve, kamera segítségével vizsgálták, hogy a felugró reklámok melyik részeire irányul a figyelmünk. Az eredményeket hőtérképen (heat map) ábrázolták, amely megmutatta, hogy a tekintetünk hol időzött a legtovább. A feladat során összehasonlítottuk ember által készített és mesterséges intelligencia által generált képeket, majd kérdőív segítségével értékeltük azokat, különös tekintettel a hitelességre és a megbízhatóságra.
A neuromenedzsment témakörét szintén előadás és workshop keretében dolgoztuk fel. Megismerkedtünk a terület alapjaival, valamint azzal, hogy az idegtudomány hogyan járul hozzá a hatékony vezetéshez és a csapatépítéshez. A workshop során gyakorlati feladatként önéletrajzokat elemeztünk: megjelöltük azokat a részeket, amelyek leginkább felkeltették a figyelmünket. Az eredmények összehasonlítása rámutatott arra, hogy a figyelem mintázatai sok esetben hasonlóak, ami különösen fontos a humánerőforrás területén. Ez a tapasztalat segített megérteni, hogyan lehet egy önéletrajzot hatékonyan felépíteni annak érdekében, hogy az a lehető legnagyobb hatást érje el.
Az előadások és workshopok mellett kulturális programokon is részt vettünk, többek között gyárlátogatáson és városnézésen, amelyek során megismerhettük a helyi környezetet és kultúrát.
A program során fejlődött az angol nyelvtudásom, valamint értékes szakmai és interkulturális tapasztalatokat szereztem. Lehetőségem nyílt különböző országokból érkező hallgatókkal együtt dolgozni, ami hozzájárult a látóköröm bővítéséhez.
Összességében a BIP program jelentős szakmai fejlődést biztosított számomra. A megszerzett ismereteket a jövőben tanulmányaim és szakmai pályafutásom során is hasznosítani tudom.

